प्रियंका की तारीफ में करीना के ये शब्द इसलिए अहम हैं कि दोनों ही अभिनेत्रियों के रिश्ते कभी भी सामान्य नहीं रहे हैं.हाल ही में करीना कपूर ने एक समाचार पत्र को दिए इंटरव्यू में कथित तौर पर कहा था कि उनकी फिल्म हीरोइन, प्रियंका की फिल्म फैशन से बेहतर साबित होगी, जबकि प्रियंका को तो उसके लिए राष्ट्रीय पुरस्कार भी मिला था.जिसके जवाब में प्रियंका ने एक टीवी चैनल को दिए इंटरव्यू में कथित तौर पर कहा था कि जिसे राष्ट्रीय पुरस्कार ना मिला हो वही ऐसी बातें कर सकता है. फिर प्रियंका ने ये भी कहा था कि ये अंगूर खट्टे हैं वाली बात है.वैसे प्रियंका ने अभी कुछ दिनों पहले ही कहा था कि उन्हें करीना और सैफ की शादी का बेसब्री से इंतज़ार है और ये जोड़ा बहुत खूबसूरत लगता है.करीना-प्रियंका की 'दुश्मनी' कोई नई नहीं है. कथित तौर पर साल 2004 में रिलीज हुई फिल्म एतराज की शूटिंग के समय से ही झगड़ा चल रहा है.वैसे अपनी फिल्म हीरोइन के बारे में बात करते हुए करीना ने बताया कि उनकी बड़ी बहन करिश्मा कपूर ने फिल्म देख ली है और उन्हें फिल्म बहुत पसंद आई."करिश्मा मेरी सबसे बड़ी आलोचक हैं. उन्हें फिल्म बहुत पसंद आई और ये बात मेरे लिए मायने रखती है. फिल्म उन्हें इस कदर छू गई कि वो फिल्म खत्म होने के बाद 10 मिनट तक रोती रहीं."करीना ने कहा कि उनकी मां और बहन अभिनेत्रीं रह चुकी हैं, तो वो भी बचपन से हीरोइन बनना चाहती थीं. फिल्म हीरोइन में भी उनका कुछ ऐसा ही किरदार है, जो ये उनके लिए बड़ा चैलैंजिग था. करीना ने बताया कि फिल्म में उनका रोल थोड़ा ग्रे शेड्स वाला है.करीना के चचेरे भाई रणबीर कपूर की फिल्म बर्फी पिछले सप्ताह रिलीज हुई थी और उसे दर्शकों की अच्छी प्रतिक्रिया मिली है.इस पर करीना ने कहा, "कपूर परिवार ने हमेशा ही फिल्म इंडस्ट्री को अपना योगदान दिया है. चाहे वो एक्टिंग में हो या फिल्म मेकिंग में. मुझे बेहद खुशी है कि रणबीर के काम को काफी पसंद किया जा रहा है."मधुर भंडारकर निर्देशित हीरोइन 21 सितंबर को रिलीज हो रही है.